Firhad Hakim: দায়িত্ব পেয়েই সকলকে নিয়ে কাজ করার বার্তা ফিরহাদের

কলকাতা : দ্বিতীয় বারের জন্য মেয়রের চেয়ারে বসেই সবাইকে নিয়ে কাজ করার বার্তা ফিরহাদ হাকিমের । কথা দিলেন, দলমত নির্বিশেষে সকল কিছুর উপরে উঠেই তিনি কাজ করবেন । বৃহস্পতিবার মহারাষ্ট্র নিবাসে মেয়রের নাম ঘোষণার জন্য মিলিত হয়েছিলেন দলের শীর্ষ নেতারা । ছিলেন দলের সাংসদরাও । সেখানেই কলকাতা পুরসভার দলনেতা হিসেবে ঘোষণা করা হয় ফিরহাদ হাকিমের নাম ।

নাম ঘোষণার পরই ফিরহাদ বলেন, “দল যে দায়িত্ব দিয়েছে, সেটা পালন করব । ইস্তাহারে যে প্রতিশ্রুতি দেওয়া হয়েছে, তা অক্ষরে অক্ষরে পালন করা হবে ।” মেয়র পারিষদ হিসেবে বেশ কয়েকটি নতুন নাম হয়েছে এবার । সেই প্রসঙ্গের কথা উল্লেখ করে, ফিরহাদ বলেন, নতুন-পুরনো সকলকে নিয়েই চলব । পুরসভার কাজকে এগিয়ে নিয়ে যাওয়াই আমার এক মাত্র লক্ষ্য । সেখানে দলমত নির্বিশেষে কাজকেই গুরুত্ব দেওয়া হবে ।

জ্বালানির মূল্য বৃদ্ধির প্রতিবাদে ব্যাটারি চালিত স্কুটিতে কলকাতার রাস্তায় ফিরহাদ ও মমতা৷

কলকাতার মেয়র কে হবেন, তা নিয়ে বেশ কয়েক দিন ধরেই জল্পনা চলছিল । বাতাসে যদিও ভাসছিল ফিরহাদ হাকিমের নামই । এ দিনের বৈঠক শুরু আগে প্রায় নিশ্চিত হয়ে গিয়েছিল, আগামী পাঁচ বছরের জন্য কলকাতার মহানাগরিক হচ্ছেন ফিরহাদ হাকিম । মহারাষ্ট্র নিবাসে ভিভিআইপি-র মঞ্চে সামনের সারিতে ফিরহাদকে বসে থাকতে দেখে সকলেই নিশ্চিত হয়ে যান, আগামী পাঁচ বছরের জন্য মেয়রের মুকুট পরছেন তিনিই ।