দিলীপ ঘোষের কড়া সমালোচনা ফিরহাদ হাকিমের

মঙ্গলবার রাজ্য সরকারের সমালোচনার জবাব দিলেন পরিবহন মন্ত্রী ফিরহাদ হাকিম।  কড়া ভাষায় বিজেপির রাজ্য সভাপতি দিলীপ ঘোষের সমালোচনা করে তিনি বলেন, ‘ফেব্রুয়ারি মাস থেকে আজ পর্যন্ত কেন্দ্রীয় সরকারের পক্ষ থেকে কোন ভ্যাকসিন নীতি ঘোষণা করা হয়নি। প্রয়োজন অনুযায়ী, এ রাজ্যে টিকার সরবরাহ হয়নি। কোর্টের নির্দেশের পরে যে পরিমাণ টিকা হাতে আসছে তাতে ১০০ শতাংশ টিকাকরণ সম্ভব হয়নি।’ এরমধ্যে বাচ্চাদের স্কুল খুলে দিলে সংক্রমণের হার বেড়ে যাওয়ার আশঙ্কা প্রকাশ করেন ফিরহাদ।  এর আগে স্কুল না খোলায় রাজ্য সরকারের সমালোচনা করেন বিজেপির রাজ্য সভাপতি দিলীপ ঘোষ। মঙ্গলবার তারই জবাব দিলেন ফিরহাদ হাকিম।

রাজ্য সরকারের নির্দেশ অনুসারে রাজ্য পরিবহণ নিগমের পক্ষ থেকে এমার্জেন্সি সার্ভিস এর সঙ্গে যুক্ত মানুষদের জন্য কিছু স্পেশাল বাস চালানো হচ্ছে। সবার জন্য বাস সার্ভিস এখনই চালু করা হচ্ছে না।  টিকাকরণ সম্পূর্ণ হওয়ার আগে বাস সার্ভিস পুরোপুরি চালু করলে, সংক্রমণ ও মৃত্যুর হার বৃদ্ধি পাবে বলেও আশঙ্কা প্রকাশ করেন মন্ত্রী। শহর কলকাতার পাশাপাশি রাজ্যের অন্যান্য অংশে সংক্রমণ ও মৃত্যুর হার আরও কিছুটা কমলে, বাস সার্ভিস শুরু করা হবে বলে জানান রাজ্যের পরিবহনমন্ত্রী ফিরহাদ হাকিম।

পাশাপাশি ওয়ান নেশন ওয়ান রেশন, ব্যবস্থা নিয়ে রাজ্যের শাসকদলের কোন আপত্তি নেই বলে স্পষ্ট করে দেন তিনি।

মঙ্গলবার, কলকাতা পুলিশের উদ্যোগে চেতলা এলাকার দরিদ্র পরিবারগুলির হাতে  খাদ্য সামগ্রী তুলে দিতে এসে এমনটাই জানালেন রাজ্যের পরিবহন ও আবাসনমন্ত্রী তথা কলকাতা পুরসভার বর্তমান প্রশাসক মণ্ডলির চেয়ারম্যান ফিরহাদ হাকিম।